Magdeburgo teisė
Magdeburgo teisė – miestų savivaldos arba municipalinė teisė (lot. – ius municipale magdeburgense) − kartais, ypač šiaurės rytų Europoje, vadinama tiesiog magdeburgija arba vokiečių teise (lot. – ius teutonicum). Tokį vardą ji gavo pagal saksų miestą Magdeburgą, kuris nuo Karolio Didžiojo laikų (742–814) vaidino svarbų vaidmenį vokiečių ekspansijoje ir kolonizacijoje Rytuose.

Magdeburgo teisės pagrindą sudarė garsusis XIII a. pradžios vokiečių teisės rinkinys, žinomas „Saksų veidrodžio“ vardu (vok. – Sachsenspiegel, lot. – speculum saxonicum). Dalį šio rinkinio sudarė miesto teisė, garantavusi miestams tam tikrą nepriklausomumą nuo valdovo, bažnytinės hierarchijos ir galingų feodalų. Ji suteikė teisę miestiečiams, daugiausia pirkliams ir amatininkams, rinkti miestų tarybas ir kitas institucijas, kurios galėtų tvarkyti miesto administracinius, iždo ir teismo reikalus. Magdeburgo teisė miestams garantavo tam tikrą prekybos bei amatų apsaugą ir laisvę, kuria galėjo naudotis svetimų kraštų pirkliai ar amatininkai. Todėl miestuose, pirmiau negu kur kitur, kūrėsi svetimšalių bendruomenės.

Į Lietuvą Magdeburgo teisė atėjo dviem keliais − per Lenkiją ir per Vokiečių ordiną. Pirmasis iš dabartinių Lietuvos miestų savivaldos teises 1387 m. gavo Vilnius. 

Lietuvoje Magdeburgo teisė labiausiai paplito XVI a. didžiausio Lietuvos miestų ir miestelių klestėjimo laikotarpiu. Tuo laiku atsirado įvairūs Magdeburgo teisės rinkiniai lotynų, lenkų ir rusėnų kalbomis. Miestai, gavę Magdeburgo teises, buvo atleidžiami nuo visų mokesčių, išskyrus mokestį Didžiajam kunigaikščiui, kuris buvo nustatomas pagal miesto dydį ir turtingumą.

Magdeburgo teisė sumažino vaivadų ir kitų aukštų pareigūnų savivaliavimą miestuose. Tikruoju miesto šeimininku tapo Didžiojo kunigaikščio skiriamas vaitas ir to paties miesto renkami burmistrai, tarybos nariai ir teismai.

Miestiečiai, gavę Magdeburgo teises, savo lėšomis turėjo pasistatyti rotušę (vok. – rathaus), tapdavusią miesto gyvenimo ašimi ir tokia pat svarbia vieta kaip pilis, dvaras ar katedra, apie kurias pirmiausia ir augo miestai.

